b'\n_START_ARTICLE_\nCalaisgade\n_START_PARAGRAPH_\nCalaisgade er en gade i \xc3\x85rhusgadekvarteret i Nordhavnen i K\xc3\xb8benhavn, der ligger mellem Helsinkigade og Fortkaj. Gaden er opkaldt efter den franske havneby Calais.\n_START_SECTION_\nHistorie og bebyggelse\n_START_PARAGRAPH_\nGaden ligger ligesom resten af \xc3\x85rhusgadekvarteret i et omr\xc3\xa5de, der indtil 2014 var en del af K\xc3\xb8benhavns Frihavn med begr\xc3\xa6nset adgang for offentligheden. I denne del af omr\xc3\xa5det mellem L\xc3\xbcdersvej, nu Helsinkigade, og Fortkaj l\xc3\xa5 der en st\xc3\xb8rre lagerbygning, der imidlertid efterf\xc3\xb8lgende blev revet ned. Derimod var der ingen egentlige veje p\xc3\xa5 tv\xc3\xa6rs her._NEWLINE_I forbindelse med kvarteret oph\xc3\xb8r som frihavn var det imidlertid blevet besluttet at omdanne det til en ny bydel med boliger og erhverv. Det medf\xc3\xb8rte blandt andet anl\xc3\xa6g af flere nye gader, heriblandt fire i denne del af omr\xc3\xa5det med nye erhvervsbygninger og karreer imellem. K\xc3\xb8benhavns Kommunes Vejnavnen\xc3\xa6vnet \xc3\xb8nskede at f\xc3\xb8lge traditionen med at give gadenavne efter et bestemt tema, i dette tilf\xc3\xa6lde internationale havnebyer, hvilket for de fire gader her ville resultere i navnene Harwichgade, Calaisgade, Dover Passage og Dunkerquegade. Indstillingen blev godkendt p\xc3\xa5 Teknik- og Milj\xc3\xb8udvalgets m\xc3\xb8de 21 januar 2014 med virkning fra 1. marts 2014, hvor de nye gadenavne tr\xc3\xa5dte i kraft. I praksis eksisterede gaderne dog knap nok i virkeligheden p\xc3\xa5 det tidspunkt, men der blev efterf\xc3\xb8lgende sat gang i arbejdet med dem._NEWLINE_De to sider er Harwichgade er pr. januar 2018 stadig ubebyggede, men p\xc3\xa5 sigt er det meningen at opf\xc3\xb8re bygninger til boliger p\xc3\xa5 begge sider. Boligerne kommer til at ligge ud mod Fortkaj og Kronl\xc3\xb8bsbassinet med udsigt til den planlagte kunstige Kronl\xc3\xb8bs\xc3\xb8en. Byggeriet p\xc3\xa5 den \xc3\xb8stlige side af gaden bliver opf\xc3\xb8rt af Kronl\xc3\xb8bs\xc3\xb8en Projekt P/S efter tegninger af Vilhelm Lauritzen Arkitekter, COBE, Ramb\xc3\xb8ll og STED i 2019-2022 i sammenh\xc3\xa6ng med anl\xc3\xa6ggelsen af den kunstige Kronl\xc3\xb8bs\xc3\xb8en udfor Fortkaj.'